Kolme õe ema, Sirje, on juuksur. Meestejuuksur. Ta pole kunagi abielus olnud ning on oma kolm tütart üles kasvatanud üksikemana. Kõigil tema kolmel  lapsel on erinevad isad, keda tüdrukud ise kunagi näinud pole. Keegi kolmest ei tea isegi oma isa nime. Ema pole neist kolmest mehest kunagi rääkinud ja tüdrukud on hakanud uskuma, et ehk ema isegi ei tea täpselt, kes nende isad olid... Sirje on terve elu olnud nagu suur laps, tohutu energiaga elurõõmus naine, kes saab kõigiga alati kohe jutule, kellega on lõbus ja saab pidevalt nalja. Kuid selle kõige juures puudub Sirjel hakkamasaamisoskus tavalise, igapäevase eluga. Seetõttu on tema kolm tütart hoolitsenud  iseenda, üksteise ja vajadusel ka oma ema eest ning püüdnud täiskasvanuks saades elada oma elu teistmoodi, kui nende ema seda tegi.